Гектарищэ хухах
Налшык и щIыпIэ нэхъ къабзэхэм ящыщ зым «Мыщхъыдж» хьэблэщIэр щагъэтIысынущ. Ар республикэм и щыхьэрым и къуэкIыпIэм, Налшык псым и ижьырабгъу лъэныкъуэм хуозэ, яухуэну я мурад «КъуэкIыпIэ» хьэблэм къыпылъщ.
Уней лъапсэу ятын папщIэ къыхаха щIы гектарищэр Къэбэрдей-Балъкъэрым и къалащхьэм зэрызиужьыну план нэхъыщхьэм щыгъэбелджылащ. ЯгъэтIысыну хьэблэщIэр IыхьитIу — метр зэбгъузэнатIэ мин 580-рэ, мин 420-рэ хъууэ зэщхьэщыхащ.
Ищхъэрэ-къухьэпIэ лъэныкъуэмкIэ а щIыпIэр Хъыу къуэладжэм щынос, ищхъэрэ-къуэкIыпIэм хуэзэ Iыхьэр фермэу щыта псэуалъэм, адрейр — гъавэ щIапIэхэм йоуалIэ. Ипщэ-къуэкIыпIэмкIэ «Мыщхъыдж» къуэладжэр къыщылъщ, ипщэ-къухьэпIэ лъэныкъуэмкIэ Щоджэным и цIэр зезыхьэ уэрамым щыдокIуэкI. Абы и проектыр нэхъ иужьыIуэкIэ ягъэтIысыну я мурад «КъуэкIыпIэ» хьэблэм сыткIи екIун, хэзэгъэн хуэдэу ягъэхьэзыр.
ЩIапIэр Iуэхугъуищым хуагъэпсауэ щытынущ: ар псоми зэхуэдэу къагъэсэбэпынущ, апхуэдэу уней лъапсэхэмрэ социальнэ псэуалъэхэмрэ щаухуэнущ. Хуит къэхъунухэр, щхъуантIагъэхэр хасэу, зэIузэпэщ ящIын хуейщ.
ЩIы Iыхьэ 544-м фэтэр зырызу зэхэт къатитI-щы хъу уней псэупIэ унэхэр проекткIэ щащIынущ. ХьэблэщIэр ику иту цIыху 1820-м, псэупIэ фондыр метр зэбгъузэнатIэ 48360-м тращIыхь.
ЩIы Iыхьэ щхьэхуэхэм пэщIэдзэ школхэмрэ сабий гъэсапIэхэмрэ щаухуэну я мурадщ. Хьэблэкум сату центр, пощт, банк хэщIапIэхэр къыщызэIуахынущ. Абыхэм нэхъ япэIэщIэу махуэ къэс зыхуей хьэпшыпхэр щащэну тыкуэнхэр щащIынущ. Сабий, спорт джэгупIэхэм хуэщIа, лъэс зекIуапIэхэр зиIэ, щхъуантIагъэхэр зэбэкI уэрам бгъуфIэм хьэблэщIэр екIуу зэпэщIихынущ.
«Мыщхъыдж» проектыр Налшык къалэ округым и щIыпIэ администрацэм и деж щыIэ къалэухуэ советым къищтащ икIи илъэс и 10-15-м къриубыдэу ягъэзэщIэнущ.
Налшык къалэ округым и щIыпIэ
администрацэм и пресс-IуэхущIапIэ.
